Donis
Donis – Lietuvos ambientinės muzikos projektas, sukurtas instrumentalisto Donato Bielkausko. Donis muzikoje daug folklorinės, eksperimentinės muzikos elementų. Pavadinimas prūsiškai reiškia „duoklė“. Dauguma kūrinių remiasi baltiškuoju folkloru, mitologija, tačiau albume Alexandreia vyrauja senovės Graikijos tematika. „Donis“ naudoja autentiškus ir modifikuotus lietuvių liaudies ir elektroninius instrumentus. Ypatingas dėmesys kūryboje skiriamas autentiškam folklorui, kurį menininkas jungia su modernios muzikos skambesiu ir baltiškais akcentais. Projekto „Donis“ užuomazgos – pirmasis Donato Bielkausko ir Dariaus Gerulaičio projektas „Wejdas“. Donatas Bielkauskas taip pat dalyvavo muzikiniuose projektuose „Eirimė“, „Notanga“, „Ha Lela“, „Esatis“. Labiau eksperimentinė Donato Bielkausko muzika atskleidžiama projekte „d. n. s.“ Be to, su romuvių grupe „Kūlgrinda“ Donis įrašė advento dainų rinktinę Sotvaras.